REZOLUTË
PËR VLERËSIMIN E VEPRIMTARISË SË INSTITUCIONIT TË AVOKATIT TË POPULLIT PËR VITIN 2014

Kuvendi i Shqipërisë vlerëson:
Rolin e Avokatit të Popullit, si një institucion kushtetues i rëndësishëm në mbrojtje të të drejtave, lirive dhe interesave të ligjshëm të individit nga veprimet ose mosveprimet e paligjshme e të parregullta të organeve të administratës publike, si dhe njëkohësisht rolin e tij nxitës të standardeve më të larta të të drejtave dhe lirive të njeriut në vend.
Rolin proaktiv të Avokatit të Popullit në mbrojtjen dhe promovimin e të drejtave dhe lirive themelore të njeriut, në veçanti të grupeve më të dobëta në shoqëri. 
Bashkëpunimin e Avokatit të Popullit me Kuvendin e Shqipërisë, nëpërmjet përgatitjes dhe depozitimit të raporteve të veçanta në Kuvendin e Shqipërisë, përgjatë vitit 2014, duke rritur rolin monitorues të Kuvendit ndaj ekzekutivit.
Kontributin e dhënë për përmirësimin e legjislacionit vendës, mes propozimeve për shtesa dhe ndryshime në ligje, shprehjes së mendimeve dhe sugjerimeve për projektligje që ndikojnë në respektimin e të drejtave të njeriut. 
Veprimtarinë e këtij institucioni, në funksion të përmirësimit dhe të arritjes së standardeve më të larta në fushën e mbrojtjes së lirive dhe të drejtave themelore të njeriut, bazuar në parimet e paanësisë, konfidencialitetit, profesionalizmit dhe pavarësisë në mbrojtje të lirive dhe të drejtave të njeriut.

Kuvendi i Shqipërisë konstaton se:
1. Shtesat dhe ndryshimet e bëra në ligjin, “Për Avokatin e Popullit” kanë ndikuar pozitivisht në veprimtarinë e tij dhe kanë bërë të mundur që institucioni i Avokatit të Popullit të vazhdojë të ruajë standardet më të larta në veprimtarinë e tij, duke u rivlerësuar në mars 2015 me vlerësimin e nivelit A, që tregon përputhshmërinë e institucionit me Parimet e Parisit, të miratuara në Asambleja e Kombeve të Bashkuara me rezolutën 48/134, të datës 20 dhjetor 1993.
2. Numri i ankesave të drejtuara institucionit të Avokatit të Popullit dhe të atyre të zgjidhura në favor të qytetarëve, në krahasim me dy vitet e mëparshme, ka pësuar rënie, por numri i rasteve të shqyrtuara me iniciativë të Avokatit të Popullit është rritur.
3. Numri i rekomandimeve drejtuar administratës publike është në të njëjtat nivele si në vitin 2013, por është rritur numri i rekomandimeve të pranuara nga organet e administratës publike. Nga 368 rekomandime drejtuar administratës publike, 90 rekomandime janë pranuar plotësisht, 17 rekomandime janë refuzuar, pjesa tjetër e tyre janë në proces shqyrtimi ana e organeve të administratës publike. 
4. Në funksion të konsolidimit të bashkëpunimit mes Avokatit të Popullit dhe Këshillit të Lartë të Drejtësisë, Prokurorisë së Përgjithshme, Inspektoratit të Ministrisë së Drejtësisë, institucioni i Avokatit të Popullit ka adresuar me shkrim rastet e konstatuara me shkelje ligjore.
5. Avokati i Popullit ka përgatitur 7 raporte të veçanta për Kuvendin e Shqipërisë për çështje që kanë nevojë për t’u adresuar më mirë prej organeve shtetërore, nëpërmjet përmirësimit të kuadrit ligjor, ose përmirësimit të punës së organeve përgjegjëse për trajtimin dhe zgjidhjen e tyre.
6. Avokati i Popullit ka dhënë kontributin e tij në përmirësimin e legjislacionit vendës, sipas standardeve ndërkombëtare. Avokati i Popullit, ka përgatitur gjithsej 27 rekomandime legjislative, për shtesa dhe ndryshime në ligje, akteve nënligjore të Këshillit të Ministrave, ose Ministrave përkatës.
7. Mekanizmi Kombëtar për Parandalimin e Torturës, i ngritur pranë Avokatit të Popullit, ka kryer 115 inspektime, riinspektime, kontrolle me tematikë të veçantë dhe vizita monitoruese në institucionet e sistemit të burgjeve, të policisë, spitale psikiatrike, baza ushtarake ku ka dhoma sigurie, qendra ku trajtohen shtetas të huaj, azilkërkues dhe viktima të trafikut. 
8. Hartimi i raportit vjetor ka përmbushur rekomandimet e rezolutës së Kuvendit të Shqipërisë të qershorit 2014 për sa i përket metodologjinë e hartimit të tij.

Kuvendi i Shqipërisë i kërkon Avokatit të Popullit për vitin 2015:
1. Të hartojë një plan tematik për monitorimin e zbatueshmërisë së rekoman-dimeve që u ka adresuar institucioneve, me theks të veçantë rekomandimet e pranuara nga institucionet, mënyrën sesi ato zbatohen nga institucionet përkatëse.
2. Të thellojë angazhimin e tij publik në mbrojtje të interesave të shtetasve shqiptarë, në lidhje me problematikat që këta të fundit hasin në marrëdhënie me organin e prokurorisë dhe sistemin gjyqësor, duke adresuar rastet e shkeljeve ligjore në organet kompetente, si Këshilli i Lartë i Drejtësisë dhe Prokuroria e Përgjithshme.
3. Të vazhdojë angazhimin e tij publik në mbrojtje të interesave të shtetasve shqiptarë nga organet e qeverisjes vendore, duke synuar monitorimin e zbatimit të legjislacionit të qeverisjes vendore, për respektimin e parimit të decentralizimit, për ofrimin e shërbimeve për shtetasit në nivel vendor, kjo dhe në funksion të ndarjes së re administrative.
4. Të informojë Kuvendin e Shqipërisë në vazhdimësi, lidhur me rekomandimet e tij, për ndryshimet e nevojshme legjislative në mbrojtje të lirive dhe të drejtave të njeriut.
5. Të kontribuojë aktivisht për përmirësimin e legjislacionit vendës, në funksion të rekomandimeve të ProgresRaportit të Komisionit Evropian, ku i kërkohet Avokatit të Popullit të jetë pjesë e konsultimeve të projektligjeve në komisionet parlamentare.
6. Në kuadër të funksionit si Mekanizëm për Parandalimin e Torturës, Avokati i Popullit duhet të thellojë hetimet, mbi të cilat mbështet rekomandimet e tij, si dhe të jetë më proaktiv, në lidhje me respektimin e të drejtave të personave të privuar nga liria, në komisariatet e policisë dhe vendet e ekzekutimit të vendimeve penale. Të monitorojë, përmes një programi tematik, të gjitha kutitë postare të Avokatit të Popullit, që ndodhen në ambientet e institucioneve të paraburgimit dhe vuajtjes së dënimit.
7. Të forcojë bashkëpunimin mes institucioneve të tjera të pavarura dhe të specializuara në fushën e mbrojtjes së të drejtave të njeriut. 
8. Të përmirësojë metodologjinë e hartimit dhe paraqitjes së raporteve të veçanta, duke ndërthurur tregues sasiorë dhe cilësorë të punës së kryer, arritjeve dhe vështirësive të hasura dhe duke adresuar rekomandime konkrete për mbrojtjen e lirive dhe të drejtave të njeriut.
9. Të realizojë në kohë dhe me cilësinë e duhur procedurat e parashikuara nga ndryshimet e reja ligjore për përzgjedhjen, në përputhje me kriteret përkatëse ligjore të kandidaturave për komisionerët e rinj të zyrës së Avokatit të Popullit.
10. Në funksion të rritjes së transparencës, të publikojë çdo financim, donacion ose projekt, që përfiton nga të tretët, në portalin zyrtar të internetit. Në respekt të nenin 37, të ligjit nr. 8454, datë 4.2.1999, “Për Avokatin e Popullit”, të ndryshuar, Avokati i Popullit duhet të dërgojë informacion lidhur me donacionet e marra nga të tretët në Komisionin për Ekonominë dhe Financat.

